Børn, der giver mavepumpere, kaster med sakse og stole, udspyer ukvemsord og tager kvælertag på voksne og andre børn. Forældre, der opfører sig truende. Og forældre og lærere, der græder i ren og skær afmagt.

Hverdagen i danske skolegårde og klasselokaler kan være ganske brutal, viser en aktindsigt i en lang række af Arbejdstilsynets kontrolrapporter fra landets skoler, som DR har fået.

Arbejdstilsynet gav sidste år 38 påbud til skoler fordelt i hele landet, fordi skolerne har alvorlige problemer med elever, der opfører sig voldeligt og truende over for personale og andre børn.

Se fem eksempler fra rapporterne her:

1: Lærer frygter at slå igen

Af Arbejdstilsynets påbud til en skole på Fyn fremgår det blandt andet, at ansatte ofte får mærker på kroppen efter slag og spark fra elever, men på trods af det, kender flere af de ansatte ikke indholdet i skolens voldsplan, og skolen har generelt ikke gjort nok for at forebygge volden.

Af voldstilfælde nævnes det blandt andet, at én pædagog over en time fik 57 slag og 11 spark. Samtidig er der forældre på skolen, som overfuser og råber ad lærere.